Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 193/15/6613	Žiar nad Hronom, 28.7.2015
EEČ : 2-52-110-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaného za prečin zanedbania povinnej výživy podľa § 207 ods. 1 Trestného zákona, na tom skutkovom základe, že hoci mu z ustanovenia § 62 a nasledujúcich Zákona o rodine číslo 36/2005 Z.z., v znení neskorších predpisov, vyplýva povinnosť vyživovať svoju dcéru XXXXX, nar. XXXXX, pričom táto povinnosť mu bola deklarovaná aj rozsudkom Okresného súdu Žiar nad  Hronom XXXXX zo dňa 02.06.2006, právoplatným dňa 30.06.2006, ktorým bol zaviazaný prispievať na  jej výživu sumou vo výške 30 % zo sumy životného minima na nezaopatrené dieťa určenú osobitným zákonom vždy do 20-teho dňa v mesiaci vopred k rukám matky XXXXX, nar. XXXXX, trvale bytom XXXXX, XXXXX, avšak obvinený si svoju vyživovaciu povinnosť v mieste trvalého bydliska a na miestach kde sa zdržiaval riadne a včas neplnil, čím mu za obdobie od  januára 2014 až do 28.07.2015 vznikol dlh na výživnom vo výške 189,91,-€,

lebo zanikla trestnosť činu.

Odôvodnenie:
Uznesením povereného príslušníka OO PZ XXXXX ČVS:ORP-203/ZH-ZH-2015 zo dňa 09.04.2015 bolo začaté trestné stíhanie a súčasne vznesené obvinenie XXXXX za prečin zanedbania povinnej výživy podľa § 207 ods. 1 Trestného zákona, na vyššie uvedenom skutkovom základe.

XXXXX v prípravnom konaní uviedol, že už asi dva roky je nezamestnaný, ale nie je vedený na úrade práce, nakoľko ho vyradili. Je si vedomý svojej vyživovacej povinnosti na dcéru  XXXXX avšak výživné neplatí lebo nemá peniaze. Hneď ako sa zamestná všetko uhradí. S dcérou sa vôbec nestretáva a na jej výživu nijako neprispieva.

Vykonaným dokazovaním v prípravnom konaní bolo zistené, že obv. XXXXX bol evidovaný ako uchádzač o zamestnanie na ÚPSVaR Banská Štiavnica, pracovisko XXXXX od 07.11.2014 do 15.02.215, pričom bol vyradený z dôvodu nedostavenia sa na úrad a nepreukázania hľadania si zamestnania.
  
Svedkyňa - poškodená XXXXX vypovedala, že XXXXX dlh, ktorý mu vznikol na výživnom za obdobie od januára 2014, uhradil šekom dňa 06.05.2015 vo výške 162,78,-€ a dňa 23.07.2015 zaplatil sumu 54,26,-€, teda výživné má uhradené v plnom rozsahu.

Preštudovaním vyšetrovacieho spisu ČVS:ORP-203/ZH-ZH-2015 bolo zistené, že dlh na výživnom bol uhradený v celom rozsahu a to poštovým poukazom zo dňa 06.05.2015 vo výške 162,78,-€ a  poštovým poukazom zo dňa 22.07.2015 vo výške 54,26,-€, obidva od odosielateľa XXXXX, XXXXX pre adresáta XXXXX, bytom XXXXX, XXXXX. Zároveň bolo z vyšetrovacieho spisu zistené, že neplatenie výživného zo strany obv. XXXXX nemalo trvalo nepriaznivé následky pre jeho dcéru XXXXX.

Podľa § 86 ods. 1 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Základnou podmienkou zániku trestnosti je skutočnosť, že páchateľ dodatočne splní svoju povinnosť v celom rozsahu. K zániku trestnosti nedôjde, ak povinnosť bola splnená len sčasti

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

Na základe týchto skutočností som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Karin Valentová
prokurátorka